दुनिया बदली तो प्रकृति के स्वरूप को भी बदल डाला या यूं कहें की गंदा कर डाला, फलस्वरूप सरंक्षण वादियों की एक खेप उत्पन्न हो गयी, किन्तु नतीजा सिफर ही है अब तक, यदि सामुदायिक सरंक्षण के सफल उदाहरणों को छोड़ दिया जाय तो सरकारी और गैर-सरकारी संगठनों द्वारा किए गये तमाम भागीरथी प्रयास विफल ही रहे हैं, वसुन्धरा के अंग-प्रत्यंगों की रक्षा में। जब 20 मार्च 2010 को विश्व गौरैया दिवस के रूप में मनाया गया तब निबन्ध प्रतियोगितायें, भाषण-बाजी, पोस्टर-लोगो और तस्वीरों का प्रदर्शन आदि कई आयोजन हुए किन्तु अब शायद ये दिवस मात्र एक औपचारिकता नहीं रहेगा, क्योंकि खीरी जनपद के लोगों ने इसे एक आंदोलन का रूप देने की तैयारी कर ली है, ताकि सदियों से हमारे साथ रहती आई यह प्रजाति (गौरैया) का सरंक्षण व संवर्धन हो सके। इसी प्रयास में पूरे जनपद में जगह- जगह गौरैया के महत्व और गौरैया से हमारे सदियों पुराने रिश्तों का जिक्र किया जाएगा, और इसे एक बार फिर साहित्य, धर्म और विज्ञान के पटल पर सुसज्जित करने की कोशिश।